ཡང་དོན་གྲུབ་གྱིས།གཞོན་སྐྱེས་དེ་ཚོའི་ནང་ནས་གསུམ་བཞི་ཞིག་ལ་ད་ལྟའང་འབྲེལ་བ་ཡོད།ཁོང་ཚོ་བོད་སྐད་དང་བོད་ཡིག་སྦྱོང་བར་རྡ་རམ་སར་སོང་བ་དང་ད་ལྟ་བོད་སྐད་བཤད་ཐུབ་ཀྱི་ཡོད་པ་རེད།ན་གཞོན་དེ་ཚོས་བཤད་ན་ཁོང་ཚོ་ཆུང་དུས།ཕ་མས་བོད་སྐད་དང་བོད་ཡིག་མ་བསླབ་པ་དང་།བོད་སྐད་བཤད་མ་ཤེས་པས་སེམས་ལ་སྡུག་བསྔལ་མང་པོ་བྱུང་ཡོད་པ་དང་།ཡང་སྔོན་ཆད་ལོ་བཞི་བཅུ་ལྷག་གི་སྔོན་ལ་ཁ་ན་ཌའི་ནང་དུ་བསླེབས་པའི་བོད་པའི་སྐྱབས་བཅོལ་བ་ཚོའི་བུ་ཕྲུག་ཚོས་བོད་སྐད་གཙང་མ་བཤད་ཤེས་ཀྱི་ཡོད་པའི་ཁྱད་པར་ཡོད་པ་མཐོང་བ་ལ་བརྟེན་ནས།ང་རང་གི་བྱིས་པ་གཉིས་ལ་བོད་སྐད་དང་བོད་ཡིག་མ་བསླབ་ན་མི་འགྲིག་པ་ཧ་གོ་སྟེ་དམ་བཅའ་བཞག་པ་ཡིན་ཞེས་གསུངས།